לחץ עצום היה על הקבוצה של ברק בכר בשבוע האחרון. עונה נפלאה, במהלכה הפועל באר שבע נוצחה רק שלוש פעמים, שברה שלל שיאי מועדון והחזיקה ברצף אי ההפסדים הטוב באירופה (29 משחקים), התנקזה ל-90 דקות ביתיות מול בני סכנין. לאורחים לא היה על מה לשחק פרט לשמם הטוב, והם שמרו עליו עם שער מוקדם של פיראס מוגרבי שהעלה את הפאניקה בבאר שבע לרמת שיא בדקה השישית.



אלא שלבאר שבע יש העונה את מאור מליקסון. רבות דובר על אליניב ברדה, שיר צדק וההגנה, אבל השחקן הכי יצירתי ומי שהופיע לרגע האמת היה מליקסון. הקשר תפס פיקוד בזמן שכולם עוד היו בהלם, בישל את שער השוויון למאור בוזגלו (16) והשלים את המהפך בעצמו עם שער נהדר בדקה ה-40. זה היה שער האליפות. חבריו של מליקסון נשאו אותו על כפיים, בידיעה שהוא האיש שהמליך אותם לאלופי ליגת העל לעונת 2015/16.



במחצית השנייה הם תקפו את שערו של רן קדוש כדי להבטיח את התואר, ובסופו של דבר השיגו את השלישי מראשו של בן שהר המחליף בדקה ה-77. השער הזה נתן את האות לחגיגות אדירות ביציעים. הקהל ששר לאורך כל העונה "באר שבע לא תרד", החליף דיסק והרים את האצטדיון עם שירת "יש אליפות". האצטדיון החדש, שעדיין לא ראה הפסד, שימש במה ראויה לרגע היסטורי. בעונה הבאה, אולי גם ליגת האלופות תגיע להתארח.